**Copile, te du...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un caier de vânt - pe pământ -

cu suflet și-opinci ca de sfânt,

rotindu-se moale,-a suit

în pod țărănesc părăsit.

Fuioare de pleavă și gând

pe grinzi nemureau lunecând,

iar raze din sparte uluci

jucau ca prin vis de năluci.

Miroase-a baladă, a grâu

și-a coamă de cal fără frâu,

a fânuri și-a floare de tei,

a lume ascunsă de zmei.

Răzbate un glas de bunici,

cu ochi minunați de arici:

,,Copile, te du, că-i târziu,

iar drumul e lung și pustiu!''...

Rotindu-se moale-a plecat

din pod țărănesc și din sat,

cu tălpile goale, de sfânt,

un caier de vânt - în pământ.